Eudóxia de Barros

Eudóxia de Campos Barros (São Paulo, 1937ko irailaren 18a) brasildar piano-jotzaile eta musika irakaslea da, Brasilgo kontzertuko musikan pertsonaia garrantzitsua.

 Bizitza 
Eudóxia de Barros São Paulon jaio zen 1937an. Aita Joviniano de Barros zuen, Piracicaba hirikoa, eta ama, berriz, Maria Antonietta de Campos Barros, Bragança Paulistakoa. Biak Brasilgo kulturaren zaleak ziren eta musika asko interesatzen zitzaien. 6 urterekin musika ikasten hasi zen Mathilde Frediani irakaslearekin, eta 7 urterekin lehen kontzertua eman zuen. Karl Heim eta Nellie Bragaren eskutik ere ikasi zuen, São Pauloko Musika Institutuan sartu aurretik, eta 14 urterekin graduatu zen. Bi urte geroago, laugarren postuan sailkatu zen Brasilgo Orkestra Sinfonikoaren lehiaketan, eta bertan Heitor Villa-Lobosen 1. kontzertua jo zuen.

1954-1957 urteetan, Magda Tagliaferro, Nellie Braga, Lina Pires de Campos, Daisy de Lucca eta Olivier Bernardekin ikasketak jarraitu zituen, eta gero Frantziara joan zen, Hezkuntza Ministerioaren dirulaguntza bat lortuz. 1959an Brasilera itzuli zen eta Guilherme Fontainharekin (1887-1970) ikasten hasi zen, Camargo Guarnieri eta Osvaldo Lacerdarekin konposizio, harmonia eta kontrapuntu ikastaroak egiteaz gain. 1960ko hamarkadan, Santosko Santa Zezilia Kontserbatorioan eta Francako Jesus Maria Jose Kontserbatorioan irakatsi zuen.

31 LP, 14 CD eta DVD disko bat grabatu ditu guztira. Brasilgo Musika Akademian 14. eserlekua hartzen du eta Brasilen zein nazioartean kontzertuak ematen jarraitzen du. North Carolina Symphonyren lehiaketa irabazi du eta Clevelandeko Orkestra Filarmonikoko bakarlaria izan da. 1979an Técnica pianística: apontamentos sugeridos pela prática no magistério e concertos liburua kaleratu zuen. 1995ean Arte Fundazio Nazionalaren Musika Sari Nazionala jaso zuen.

Barrosen musika-lan gogokoenetako bat Louis Moreau Gottschalken Grande Fantasia Triunfal sobre o Hino Nacional Brasileiro da.

1982ko irailaren 3an Osvaldo Lacerda musikagilearekin ezkondu zen eta 2011ko uztailaren 18an senarra hil zitzaion.

2016an, Rosângela Paciello Pupok Eudóxia de Barrosen biografia plazaratu zuen: Valeu a Pena? - Conversando com Eudóxia de Barros.

 Erreferentziak 

 Kanpo estekak 

Kategoria:Sãopaulotarrak
Kategoria:Brasilgo piano-jotzaileak
Kategoria:Emakume piano-jotzaileak
Kategoria:Brasilgo irakasleak
Kategoria:Emakume musika-irakasleak
Kategoria:Akademikoak